NUSA มั่นใจยอดขายปี 58 เข้าเป้า 5 พันลบ.จากผลตอบรับ”Nusa One”เล็งต่อเฟส2
NUSA มั่นใจยอดขายปี 58 เข้าเป้า 5 พันลบ.จากผลตอบรับ"Nusa One"เล็งต่อเฟส2
16 ต.ค. 2558

นายวิษณุ เทพเจริญ ประธานเจ้าหน้าที่บริหาร บริษัท ณุศาศิริ จำกัด (มหาชน) หรือ NUSA เปิดเผยว่า บริษัทฯประสบความสำเร็จจากการเปิดตัวการลงทุนอสังหาริมทรัพย์ NUSA ONE ได้รับการตอบรับอย่างดียิ่งจากกลุ่มลูกค้าหลัก และกลุ่มนักลงทุนเป็นจำนวนมาก รวมถึงนักลงทุนต่างชาติ จากจุดเด่นของ NUSA ONE ที่ได้ผลตอบแทนที่คุ้มค่าที่สุด ตอกย้ำภาพการฟื้นตัวของตลาดอสังหาริมทรัพย์และความเชื่อมั่นของผู้บริโภคได้อย่างชัดเจน ส่งผลให้บริษัทสามารถสร้างยอดขายกว่า 2,000 ล้านบาท เกินความคาดหมาย สะท้อนให้เห็นดีมานด์การซื้ออสังหาริมทรัพย์เพื่อการลงทุนอย่างแท้จริงยังมีอยู่มาก เชื่อว่ายอดขายของทั้งปีจะเป็นไปตามเป้าหมาย 5,000 ล้านบาท
สำหรับการลงทุนอสังหาริมทรัพย์แบบ “Nusa One” ซึ่งเป็นการลงทุนอสังหาริมทรัพย์รูปแบบใหม่ที่ครบวงจรและยั่งยืน ถือว่าได้รับการตอบรับที่ดีเป็นอย่างยิ่ง จึงทำให้บริษัทฯ มีแผนงานที่จะขยายเฟส 2 เร็วๆนี้   เพื่อรองรับความต้องการของนักลงทุนทั้งคนไทยและชาวต่างชาติที่พลาดโอกาสการลงทุน NUSA ONE ในเฟส 1 ให้สามารถจับจองเป็นเจ้าของได้อีกครั้ง
โดยยังคงแนวคิด “ได้เงิน ได้เที่ยว ได้อสังหาฯ” เน้นจุดเด่นด้านผลตอบแทนที่คุ้มค่าที่สุด ด้วยการลงทุนอย่างชาญฉลาด กับการ การันตีรายได้ 6.5% นาน 6 ปี แบ่งเป็นเงินปันผล 5.5% และอีก 1% เป็น Redeem Point สามารถใช้แลกเข้าพักที่ในเครือ “Nusa One” ทั้ง 8 แห่งได้หรือสามารถแลกใช้บริการสุดพิเศษ อาทิ Limuzine หรือ Private Jet    
โครงการ 8 โครงการใน NUSA ONE ประกอบไปด้วย 1.) โครงการ Dvaree Residence เกษตร-นวมินทร์ กรุงเทพฯ 2.) โครงการ Dvaree Up Ekamai กรุงเทพฯ 3.) โครงการ Nusa สเตท ทาวเวอร์ 4.) โครงการ ดีวารี ซิกเนเจอร์ ภูเก็ต   5.) โครงการ ดีวารี ซิกเนเจอร์ พัทยา   6.) โครงการดีวารี เวลเนส เขาใหญ่ 7.) โครงการ ณุศา ศรีราชา และ 8.) โครงการ ดีวารี ซิกเนเจอร์ เชียงใหม่